Brücke

Ä Brigg (hochdt. "Brücke", engl. "Bridge") is ebbes, was gebaut worre is, um ä Hinnernis zu iwwerspanne. 
Meischdens is ä Brigg dodezu do, dass en Vakersweg, also ä Schdroos, ä Eisebohnstreck odda än Wasserlaaf iwwer ä nadierlisches odder künschdlisches Hinnernis weg kummt. So ä Hinnernis konn nadierlisch saie, also en Fluss odder ä Schlucht im Bärglond, des konn awwer aa vun Mensche agleggt worre sei, also Schdroose, Schieneschdregge odda en Kanal fer die Schifffahd.

 Gschischd 
Die äldeschd Form vun ennere Brigg is en umgfallene Baam gewest, mit dem mer iwwer en Fluss odder ä klääni Schlucht kumme is. Un fer ganz langi Zaid long sin Brigge mid Holz unn Schdää gemacht worre. Erschd im 19. Johrhunnad hot mer Brigge aus Gussaise odda Schdahl ferdische kenne. Unn noch schbäder sinn Brigge aus Schbannbedong dezukumme.

 Kuldur 
In de moderne Musig gibts ainische beriemde Lieda iwwer Brigge. Die Joy Fleming vunn Monnem is mit zwee devun bekannt geworre: De "Neckarbrigge-Blues" in kurpälzer Schbrooch unn "Ein Lied kann eine Brücke sein", mit dem si im "Eurovision Song Contest" fer Daitschlond aagetrete is. Unn weldberiemd is des Lied "Bridge over troubled Water" vun de Simon and Garfunkel geworre.

 Webpeidsch 

 Bernd Nebel – zahlreiche Informationen rund um Brücken und Brückenbau
 Structurae – Internationale Datenbank für Brücken- und Ingenieurbau mit über 10.000 Brücken
 brueckenweb – Brückendatenbank mit 50.000 Brücken und über 100.000 Fotos
 Deutsche Brücken – Seite des Bundesverkehrsministeriums zu Brücken in Deutschland, viele statistische Angaben

Kategorie:Bauwerk